
  Azoknak, akik olyan örökséget hordoznak.

  amit sosem kértek.

  A múlt minden szörnyetegének

  - köszönöm az inspirációt!


  Kedves olvasóm!


  Ha a lelked ragyogón tündöklő pillangókból áll, ez a történet széttépheti azt. Csak akkor haladj tovább, ha nem riadsz vissza attól, amikor a lepkék barnulni kezdenek, majd elporladnak a kezeid között, és ami addig tiszta volt, lassan erjedni kezd benned, míg végül nem tudod többé, mi az, amit elmosott az idő… és a szavak fel nem falják a józan határokat, amelyek ez idáig védelmet nyújtottak.


  A MŰBEN SZEREPELŐ

  ÉRZÉKENY TARTALMAK:


  fenyegetettségérzet,


  manipuláció, félrevezetés,


  megszállott kapcsolat,


  szexuális feszültség és határátlépések,


  explicit erotika,


  női testszégyen,


  erőszakos tendenciák,


  vér, sérülések, testi fájdalom,


  groteszk testi torzulás,


  függőség és szerhasználat,


  elvonási tünetek,


  érzelmi instabilitás,


  trauma és pánikreakciók,


  nyomasztó légkör,


  halálfélelem,


  meddőség,


  önkárosítás.

  I. fejezet

  Az elmeosztály

  1908. tavasz


  Sergey Ivanov: Celestial Melody


  –Basztam az ördöggel, és egy cseppet sem bántam meg!


  Megrezzentem. Eszelős kacagás szelte át a termet, úgy hömpölygött felém, mintha mérgező füst volna. Minden sarokban lármáztak a betegek.


  –Ki kell űznünk a démont ebből a fehércselédből!


  –Na, mit gondolsz?


  Boglárka susogása rideg zajként ért. Felé kaptam a fejemet.


  –Én biztosan megbántam volna – duruzsoltam a rikoltó nőre fókuszálva.


  –Miről beszélsz?


  –Ha… ha közös ügyem lett volna az ördöggel – súgtam a fülébe.


  –Anasztázia, nem erre gondoltam, hanem a zubbonyra! Dr. Klein{1} nem fogja engedni, és bármikor visszatérhet.


  Verejtékező tenyeremet a rongyba törölgettem. Az előttem álló nő sikoltozása nem tűnt veszélyesnek, csak nagyon mélyen fájdalmasnak.


  Persze mit tudhatok én?


  Nem vagyok igazi ápoló.


  Az irgalmas nővérek utasítottak, hogy amíg bővítik az Új Ispitát, segédkezzünk az elmeosztályon.


  Úgy ítélte Zalaegerszeg járási szolgabírója, hogy az elmebetegeknek több ágyra lesz szükségük, miután egy éjszaka az egyikük elkóborolt, és Farkas de Boldogfa Imrének a polgári lakásában kellett kikötöznie őt éjszakára. Mindenki tudott az esetről, így hát hamarosan elindultak a munkálatok. Klein doktor elégedettsége nem is lehetett volna nagyobb: amióta csak megérkezett a városba, azt hangoztatta, hogy többet kellene foglalkozni a sárga házzal.


  A fiatalasszony hangja erősödött, mintsem csitult volna, és beleveszett a többiek zsivajába.


  –Itt van. Itt van! – Boglárka a hátam mögé bújt lehajtott fejjel. – Dr. Halász Miksa maga megy a papért, ha kell.


  –Hol van már az a zubbony?


  Miksa doktor úr hangja szigorúan zengett az apró csarnokban. Túlharsogta a nőszemély visítását.


  –De hiszen vérzik! – lépett elé kötelességtudóan a főápolónő.


  –Miért nem látták el?


  –Nem lehet hozzáférni – intett a fegyelmezett asszony a beteg felé. Az orvos végignézett a szorító kezek között vonagló betegén. A fehér vásznon vörös folt éktelenkedett. Boglárka még mindig lehajtott fejjel indult az irgalmas nővérek szobája felé, ahol a tiszta ruhákat tartották.


  Nem akarok többet idejönni.


  A fejem zúgott a harsány kiáltásoktól, a klór szaga beitta magát az orromba. Erősen koncentráltam a lépteimre, és követtem diáktársnőmet.


  –Jól vagy, Anasztázia?


  Boglárka pillantása aggodalmat tükrözött, amikor beléptünk a nővérek termébe.


  –Csak cseng a fülem kissé… Mit gondolsz, miért vérzik? Azokon a napokon lehet a szerencsétlen?


  Kezembe vettem egy rongyot, a tisztátalant meg beejtettem a sarokban lévő vödörbe.


  –Mit érdekel az minket?


  –Hát senki nem segített neki tisztálkodni? Most még aztán meg is kötözik…


  –Anasztázia, ne legyél nevetséges, kérlek! Az a nő odakint megpróbált végezni magával tegnapelőtt. Nagyon is jól teszi a doktor úr, ha megkötözi. Legközelebb talán másra támad, nem magára. Erőszakos, szavát sem érteni.


  Kilestem az ajtón. A nőt egy férfi ápoló csitítgatta, ruháját átcserélték, de az orvos még mindig ragaszkodott a kényszerzubbony ráadásához. A göncöt a fehér vasrácsos ágyhoz kötötték.


  Az ablakot kitárták, és az áprilisi, langyos levegő enyhe szellővel öntötte el az osztályt. A nő ezúttal csak dünnyögött. Az orvos a sárga papírokat tanulmányozta az ajtótól nem messze. Boglárka kivette a kezemből a tiszta ruhákat, és elindult a tébolyult felé.


  –Miért akart ártani önmagának ez a nő? – A hangom halovány volt, a tenyeremet a szoknyámba rejtettem, Miksa doktor pedig úgy nézett fel rám az irataiból, mintha szentséget törtem volna a nyelvemmel; mintha előrántottam volna a vállamat, vagy kivillantottam volna a bokámat a Mária Magdolna-templomban. Hátrahúztam a fejemet, de nem mertem elszakítani tekintetemet az övétől.


  –Másállapotban volt. Elvesztette. – A doktor úr beszéde katonásan kopogott. Kimértsége kétséget sem hagyott afelől, hogy csak azért ad választ, mert úgy hiszi, itt maradok még sokáig munkaerőnek az elmeosztályon, és arra neki nagy szüksége volna. Ám az irgalmas nővérek csak nyár végéig kérték a segítségünket. Ki tudja, mi lesz még azután…


  –Menjen, segítsen inkább gyógyszert osztani!


  Kezével felém legyintett, és én az ő mozdulataival összhangban megugrottam.


  –Ezt vigye magával!


  Piszkos ágytálat nyomott az ujjaim közé, amivel készségesen elindultam a hátsó, szolgálati szobába. Az orvosságokat itt tartottuk, kulccsal zárt szekrényben. Amikor beléptem, egy ápoló már előszedte őket, hogy kioszthassuk.


  –A birminghami dámának!


  Kijelentésével együtt felém nyújtott egy kicsi edényt. Zavartan lecsaptam az ablak alatti kis szekrényre a teli ágytálat.


  –Ej, te lány, még levered róla a zománcot! Figyeljünk az eszközök épségére!


  –Elnézést!


  Alázatos ábrázattal átvettem a gyógyszeres tálat, közben azon gondolkodtam, hogy ha szegény Franciska néni tudná, milyen gúnynévvel beszélnek róla, nem ajándékozta volna nekik tavaly karácsonykor a Herendi porcelánjait.


  Boglárka jókat mulatott ezeken a gúnyneveken. Mindenkinek megvolt a magáé, és annak oka, de az ápolók nagyon figyeltek, hogy a főápoló ne tudjon róluk – az orvosok meg végképp.


  Franciska néni Angliában élt fiatalasszonyként. A férje is magyar volt, akárcsak ő, éppen ezért tértek aztán haza időskorukra, de Lendvai Istvánt hamar elvitte a tüdőbaj, a feleségét meg beadta ide a lányuk, amikor nem ismerte fel őt.


  Kinéztem az udvarra. A szobákhoz vezető folyosókon nagy ablakok voltak, túloldalt meg a sáros út. A zárt udvarra a tébolyultak is kimehettek. Szükségük is volt rá, mivel amíg nem nyitja ki kapuit a felújított osztály, addig kénytelenek öten egy szobában, szalmazsákokon feküdni.


  A városatyák meg akarják szüntetni ezt az állapotot, de a csendőrök idehoznak minden rendbontót és iszákost is. Nappalra itt vannak, éjjelre kiszöknek, reggel meg a rend őrei újra kopogtatnak az ispita kapuján velük. Klein terápiát tart nekik, lefoglalja őket, Halász doktor úr pedig megkérte Zala vármegye lakosait, hogy hozzanak be nekik kártyákat, szivarokat, festékeket. Én is behoztam a sakkjátékomat. A húgom meg is orrolt rám miatta.


  Megálltam a szürke ajtó előtt. Franciska néni ebben a szobában aludt. A gyógyszert sietős mozdulattal a kőpadlóra tettem. Előhúztam egy szalagot, és még szorosabbra fogtam vörös, borzas hajamat vele, mert az asszonyság állandóan azt simogatta, amikor meglátott.


  Oldalammal belöktem az ajtót. Azonnal megcsapott a savanyú szag.


  –Szép napot, Lendvai asszony! Meghoztam a gyógyszereket.


  Üde mosolyt varázsoltam arcomra. Amióta itt dolgozom, mindig előveszem a legnyugodtabb oldalamat.


  Franciska néni ezúttal egyedül volt a szobában. Egyszerű, sötétkék vászonruhát viselt, amit az ispitában kapott. A szobában fülledt meleg volt, de a berácsozott ablakot nem nyithattam ki engedély nélkül.


  –Eleanor! Hát ma is itt van?


  Már megszoktam a nevemet: Franciska néni mindig így szólított. Nem múlt el nála nyomtalanul az angol vidéken töltött évek hatása. Ráncos, pirospozsgás arcára mosoly feszült. Miután átvette gyógyszerét, mesébe kezdett:


  –Tudja, El, egyszer szerepeltem egy darabban Londonban. Én súgtam a szöveget a függöny mögött annak, aki elfelejtette.


  –De hiszen ez nagyszerű! Sokszor segített nekik?


  –Nem. Tulajdonképpen mindenki emlékezett a szövegére. Többször nem is vállaltam a feladatot. Tudja, akkoriban még széles krinolint hordtak az asszonyok. Felborult egy lámpás a műsor alatt. Nem sokon múlt, hogy nem kapta meg a tűz a szoknyám szélét. William – úgy hívták a színészt – fogta a magas kalapját, és elkezdte csapkodni vele a tüzet. Aztán végül megállt mindenki. Szaladtak egy vödör vízért. Eloltották hamar.


  A térdére csapott a terebélyes asszony, elnyomott kacaj szaladt ki a száján.


  –De ezután onnan folytatták a szövegüket, ahol abbahagyták előtte! – háborgott. – Tudja, Eleanor, ez éppen kétszáz évvel a nagy londoni tűzvész után volt. Ott volt még Viktória királynő is. Láttam őt. Még nálam is alacsonyabb volt, esküszöm önnek!


  Nagyon belelendült. Legalább tíz perce a kezében szorongatta a piruláit. Türelmetlenül felkacagtam.


  –Hogy milyen kis ügyesek ezek az angol színművészek! Na, most be kell vennie ezeket!


  Kezemet az övére hajtottam, s óvatosan szája felé toltam tenyerét. Minden szobában friss víz állt kancsóban, mellette poharakkal. Hamar töltöttem neki belőle, hogy könnyebben lecsússzanak a pirulák.


  Az est közeledtével felerősödött a szél. Az ablak mellett búskomoran felmordult egy légáramlat. Csend telepedett ránk, miután a levegő kitombolta magát odakint. A nemrégiben beüzemelt közvilágítás pislákoló fénye a párkányon derengett.


  –Eleanor?


  Elfeledkeztem magamról. Az asszony hangja rántott vissza elkalandozott gondolataim közül.


  –Igen, asszonyom?


  Visszahelyeztem az üvegkancsót az asztalra, és menni készültem Boglárkához. Ennek ellenére igyekeztem békésen felelni.


  –Hogy van Richard? Jobban már?


  Hűvös, bizsergető libabőr ütközött ki a karomon. Szótlanul figyeltem egy pillanatig.


  –Nagyszerűen érzi magát, asszonyom. Köszönöm, hogy érdeklődik felőle – feleltem végül minden meggyőzőerőmet felhasználva.


  –A meddőség Isten haragja. Imádkozom majd! – biztosított.


  Nagyot nyeltem, majd bólintva kitértem a szobából. Kis ideig hátammal nekitámaszkodtam a csukott ajtónak.


  –Gyere már, Anasztázia! Megérkezett az atya.


  Boglárka sötét haja libbent a csarnok felől, és én azonnal szedni kezdtem a lábam.


  –El kell különíteni! – hadarta egy nővér, s már vezették is a zavarodott, zubbonyba zárt nőt, aki újra izgalmat keltve kacagott, és mindenáron ki akart szabadulni a fehér, vastag anyagból.


  –Minek kellek én?


  A hangom hisztérikusan csengett. Ez fel is tűnt többeknek, mert felém fordultak néhányan.


  –Ha a démon megmozdul benne, minden segítségre szükség lesz.


  –De hát meg van kötözve!


  –Orra bukhat. Elég a rimánkodásból, ide!


  A fiatal nő szavak nélkül ordított, riadtan, fáradtan, reményvesztetten. Valóban nem tűnt emberinek. Annál kevesebb volt most.


  –Hol van a járási orvos úr? – kérdeztem fojtott hangon.


  –Elhívták szüléshez – felelt egy segédlegény.


  Az sem jobb.


  A sarokban egy idős férfi és egy fiatal nő játszottak kártyajátékot. A nő harsányan felkacagott.


  –Meglátogatott az éjszaka! Széttárta a két combomat!


  –Az anyját! Hát Luciferről beszélsz nekem, te riherongy?


  Az atya lélegzete sziszegve szökött ki.


  –Árvay úr, milyen beszéd ez? Illendően viselkedjen, amikor itt az atya!


  A főápoló haladt el mellettük, hogy kövesse a vonagló, zubbonyos nőt és az atyát a zárt szobába. A levegő forrón csapódott az arcomba.


  –Engedélyt kérek hazamenni! – kiáltottam fel, de senki nem törődött velem. Ekkor már négyen szorongatták a szoba felé taszigált nőszemélyt.


  A plébános úr keze meglendült. Azt hittem, megüti a nőt, de ehelyett az aspergillum végéről leszaladt szenteltvíz cseppjei fröccsentek szét a zárt terem ajtaja körül. Meghintette vele a zubbonyba zárt testet, de a sikoltás nem maradt abba.


  Úgy kapkodtam a levegőt, mintha nekem kellene fognom a fiatalt. Követtem őket, de azt sem láttam tisztán, hova lépek.


  –Exorcizo te, omnis spiritus immunde…


  –Csukjad be az ajtót!


  Nekem szóltak.


  –…in nomine Dei Patris omnipotentis et…


  –A szél rángatja így?


  Boglárka az ajtónak dőlt kevéske súlyával. A nő visított, torz hangon utánozta az atya szavait.


  –...in nomine Iesu Christi Filii eius Domini nostri, et in virtue…


  –Mi folyik odabent? Azonnal eresszenek be!


  –…Spiritus Sancti!


  –Ez Klein doktor úr! – szólalt meg a főnővérasszony. – Fogjátok erősen a bolondot!


  Félrelökte Boglárkát. Én is oldalra dőltem, ő meg a kilincsre kapott.


  Az alacsony termetű, körforma szemüveget viselő dr. Klein Ferenc mérhetetlenül dühös arccal lépett a szobába.


  –Mégis mit művelnek itt önök?


  Halkan kezdte, mégis mind jól értettük őt.


  –Amennyiben még egyszer bolondnak nevezi a betegemet, kereshet magának másik elfoglaltságot, Julianna!


  A főápolóasszony lebiggyesztette a száját, majd sértett arccal kiment a teremből.


  –Plébános úr! Hol a püspöki engedélye az ördögűzés megkezdéséhez?


  Az atya eltátotta a száját, majd becsukta.


  –Vegyék le a nőszemélyről a zubbonyt is! – adta ki a további utasítást dr. Klein.


  Boglárka a kezemért nyúlt, s odahúzott a zokogó nőhöz. Együtt kezdtük kioldozni.


  –Halász Miksa doktor úr kérte a köpenyt!


  –A doktor úrnak ezer teher nyomja a vállát. Megkért engem, hogy felügyeljem az elmeosztály betegeit, és én ezt is teszem. Le a köpenyt! – szólította fel a többi ápolót, miközben feljebb nyomta orrán a szemüvegét.


  Miután végeztünk, Klein doktor a nővel maradt a szobában, minket dolgunkra küldött, az atya meg visszazarándokolt a templomba. A legények sértetten pipáztak a bejárat közelében. Csakhamar a szolgálati szobában pihenhettem, és végre leoldhattam magamról a fehér kötényemet.


  –Egészen sápadt vagy.


  Diáktársnőm hangja szokatlanul lágy volt.


  –Csak hazamennék már.


  –Olyan lakásba, mint amiben te élsz, én is szívesen mennék – jegyezte meg, miközben összehajtotta saját kötényét. – Gondolod, hogy apád alispán lehet majd?


  Akaratom ellenére grimaszoltam.


  –Nekem aztán nem számít, miféle tisztséget tölt be, csak legyen elégedett, nyugalmas – vetettem oda neki.


  –Na ne mondd nekem, hogy nem örülsz a szép selyemtakarónak, ami kijár neked! Nem volna olyan rossz hozzámenni Farkas de Boldogfa Déneshez sem, ugye?


  Illetlen, kotnyeles beszédére a mellkasomhoz kaptam a tenyeremet. Az arcom egészen kipirult – hogy a szégyentől vagy a dühtől, azt nem tudtam biztosan. Talán rajtakapott, hogy a szememet rajta legeltetem, vagy valami máson?


  –Engem más dolgok érdekelnek, mint téged! – feleltem csendesen, s azzal kisétáltam a szolgálati szobából. Boglárka motyogott még valamit, én pedig égő arccal elhaladtam a pipázó legények mellett.


  Mindenki erről fog beszélni a városban! Rólam meg a Dénesről!


  Kezemet meleg arcomra szorítottam. Jólesett a hűvös, esti levegő, mikor végre az utcán sétáltam. Elnéztem az Arany Bárány fogadó irányába, de erőt vettem magamon, és a Deák tér felé igyekeztem, ahol a legtöbb középosztálybeli polgári lakás volt.


  Édesanyám biztosan meleg pogácsával vár haza. Szinte mindig a személyzet sütött, főzött, de a pogácsát ő maga szerette készíteni. Tepertővel hintette; senki nem csinálta úgy, ahogyan ő, és mára ígért nekem meg Teréznek egy adagot.


  Az utcai lámpák szépen világlottak. Korbay Károlynak köszönhettük: ezen év február hónapjában lépett elő polgármesterünknek, és első intézkedése volt a közvilágítás. Biztonságosabb volt így menetelni a késői órákban, pláne ilyen zúgó szélben.


  Összehúztam az utazókabátomat magamon, aztán már láttam is a távolban a Deák tér szürke köveit.


  De megtorpantam, mert úgy éreztem, valaki a vállamon ragadott, mégsem állt mögöttem senki. Kiszaladt belőlem a levegő ijedtségemben. A karomon felálltak a szőrszálak. Hirtelen fullasztóan hideg fuvallat csapott az arcomba, nem jutottam levegőhöz. A fejembe hasított egy éles fájdalom, a szemeim könnybe lábadtak. Sóhajra nyílt az ajkam, majd elsötétültek az utcai lámpák.

  II. fejezet

  Arany Bárány

  Sergey Ivanov: Last Chance


  Fülsértően csattogott a magas sarkú cipőm a macskaköves utcán.


  Kész csoda, hogy elengedtek!


  A nedves burkolat réseiben megállt a tegnapi eső vize. Igyekeztem kerülni az apró pocsolyákat, de a gondolataim vadul tomboltak, és minduntalan a vízbe zöttyentem. Az aranyszínű, selymes borítás már elsötétedett a nedvességtől.


  El sem hiszem, ami történik!


  Boglárka és kísérője az Arany Bárány{2} szálló előtt várnak majd rám.


  Lehet, hogy ez az utolsó ilyen alkalom… Egyszerűen nem akarom elhinni!


  Hiába jártam már a bíróságnál, az elmém nem Zalaegerszegen volt immár.


  Mégis, mi lesz ott velem?


  –Még mindig rossz álmok kísértenek téged? – hátrafordultam, majd a fejem búbjához kaptam a kezemet. – Nem kell beszélned róla, ha nem akarsz, de óvatosan fésülj!


  –Hát te itt ne feleselj, hogy húzom a hajadat! Meg is érdemled, mikor a múltnap képes voltál csak úgy összeesni az utcán! A papi az erkélyről nézte végig! Azt hitte, meghaltál! Én is…


  –Teréz… – kezdtem türelmesen, miközben hajam tövébe markoltam, hogy enyhítsem húgom fésülésének erejét. – Ha elhiszed, ha nem, nem szándékosan terültem el a Deák téren.


  –Jól van, nem kell itt rögtön a mártírt játszani! Nekem is megvan a magam baja.


  –Csak annyira játszom a mártírt, mint te, amikor édesanyánk megtiltotta, hogy elgyere velem ma este a fogadóba.


  –Igazán engedhette volna a mai bejelentésük után. Jól kiszúrtak velünk. Egyébként te sem mehetsz kíséret nélkül.


  –Boglárka nevelőnője tart velünk.


  –De Anasztázia… ugye nem fogsz bagózni?


  –Hova gondolsz? – tettettem megrökönyödést.


  –Tudod, mit mondott mami!


  Láttam, hogy felkészül a nagy levegőre, hogy egy szusszal elhadarhassa mondandóját: Látogass el a bálba, de mindig maradj a társaságban, és vigyázz a modorodra!


  Teréz hangja éppen olyan vékonyan és kecsesen szólt, mint édesanyánké szokott, amikor kéretlen jótanácsokkal lát el minket.


  –Hálás lennék, ha a kezed járna, nem a szád! Megtennéd, hogy egy pompás koszorút fonsz a hajamból? – Húgom minden morcossága ellenére megenyhült arccal munkába fogott. És éppen ugyanazzal a csalódottsággal nézett gyermeki arcával a tükörről felénk vetülő sötét szoba homályába, amiképpen én.


  Befordultam balra. A lámpák lágy fénye szikrázott az Arany Bárány homlokzati díszítésén. Felém áradt az édes sütemények aromája és a teakonyhából származó finom illat. A bálterem muzsikája kiszűrődött az ablakokon. Az egyik aztán hirtelen kitárult, s egy fiatal férfi hajolt ki rajta. Hosszan meghagyott vörös tincsei arca elé libbentek. Harsányan kacagott barátja felé, majd meggyújtott egy cigarettát. Sűrű, szürke füst gomolygott előtte. Nagyot szippantottam a keserű levegőből, és elindultam a bejárathoz, ahol Boglárka úgy várt, ahogyan ígérte.


  –Mi tartott ilyen sokáig?


  Boglárka kérdő pillantást vetett rám, majd fellesett az ablakkeretben könyöklő Dénes felé.


  Minden megváltozik.


  –Mi a baj, Anasztázia?


  Megérintette vállamat, s én óriási lélegzetet vettem. A gondolataim szélviharként tomboltak bennem.


  Itt kell hagynom mindent, amit eddig ismertem.


  –Tudod, a minap rosszul lettem…


  Nagyot nyeltem, továbbra sem mertem felnézni, arcomba hulló göndör tincsem volt a búvóhelyem.


  –Édesapám szerint jót tenne nekem a levegőváltozás.


  Barátném teleszívta a tüdejét levegővel. Elkerekedett a szeme, a kísérője idegesen toporgott mellette.


  –Elküldenek téged?


  A nyitott ablakra pillantottam, ahol ezúttal már senki sem állt. Sajgott a szívem. Rákényszerítenek, hogy mindent hátrahagyjak.


  Zalaegerszeget. A családomat, az érzéseimet, a jelenemet. Hogy aztán bábja legyek egy zord, idegen földnek és minden szeszélyes, rideg lakójának.


  Rettegek. Egyedül leszek.


  Imádtam belélegezni a tavaszt. Imádtam a kizöldellő Göcseji-dombságot. Úgy festettek, mintha eldőlt óriások volnának, amelyeket magának követelt a természet. Moha lepte őket, erdőségek növekedtek rajtuk, pompás borostyán kúszott fel a fákra. Egyik domb a másik után bukkant fel, s amikor valamelyik tetején álltál, egészen úgy érezted, tiéd a világ.


  Elvarázsolt a csordogáló Válicka{3} ködös-mocsaras vidéke. A csermely sóhajtozott: vastag fehér párája minden reggel belepte a város peremét, különös hangulatot kölcsönözve neki. Szerettem a platánfák felett verdeső varjúmadarakat, és most mindezt itt kell hagynom.


  –Menjünk be, jó?


  Boglárka máris ujjai közé csípte sötétkék ballonkabátomat, és maga után kezdett vonszolni. Miután odabent felsétáltunk a kőlépcsőn, egy pillanatra meg kellett állnom a bálterem ajtajában, amely mögött aranyszínű fátyol lebegett a teremben, a csillárokról lógó tucatnyi gyertyának köszönhetően. A parketta csillogott, a hegedű vékony hangja felszökött a magasba, elnyomva az emberek zajongását. A sárgás árnyalatú, magas mennyezetet festményekkel díszítették, a falakra vékony tükröket aggattak. Megláttam magamat az egyikben. Vörösen csillogó sötét hajamat magas, fonott kontyba rendezve viseltem.


  Ujjaimat a nyakamat ékesítő gyöngysor alá nyomtam, mintha a mozdulattal lazíthatnám a bennem feszülő idegességet.


  Többen is táncoltak a bálterem közepén. A levegő sűrű volt, a körülöttem lévőkből áradt a hő, a zene zajjá torzult. A fiatalurak álltak az egyik sarokban, elkülönülve a hölgyektől. Rövid ideig vártam, hogy a vármegyei jegyző fia, Farkas de Boldogfa Dénes odalép-e hozzám, hogy bejegyezze magát a táncrendembe, de hiába. A falra erősített órán csak kergették egymást a mutatók.


  –Tarts velünk, te elárvult! – búgta felém Boglárka, majd ujjaival belefésült vadul tekeredő hajába. Több korunkbeli lány állta körül. Örömtelin nevetgéltek, felszabadultan pörgették fodros ruháikat. Boglárka végül eliramodott, de mielőtt kiértek volna a díszes bejáraton, belekapaszkodott a könyökömig érő, vajszínű selyemkesztyűmbe, hogy maga után vonszolhasson.


  Balra kanyarodtunk, mit sem törődve a kíváncsiskodókkal. A fény egyre jobban elhalványult, ahogy haladtunk előre. Boglárka hirtelen megállt, én pedig elé perdültem. A lábam megcsúszott, kibillentem az egyensúlyomból. Csak ekkor jöttem rá, hogy a mélybe vezető kőlépcső tetejénél járunk. Súlytalanul hátrafelé billentem, de ekkor erős kéz fonódott a karomra. A lányok elcsendesedtek.


  Dénes volt az, néhány fiatalember kíséretében.


  Tágra nyílt szemekkel figyeltem az arcát, miközben ő kacéran biccentett, megbizonyosodva arról, hogy immár stabilan állok.


  –Köszönöm – rebegtem.


  Továbbhaladt, a lányok pedig azonnal visszafogott kuncogásba kezdtek. Jómagam nem tudtam levenni a szememet róla. Addig kísértem tekintetemmel, míg el nem veszett alakja a sötétben.


  –Anasztázia! – rázott meg újra barátném. – Elég ebből a bódulatból, ami egész este kísér! Meséld el, mi a baj!


  Két kezét karomra csúsztatta, de én csak megráztam a fejemet.


  –Rendben. Legyen! Ne beszélj! De azért iszol velem, ugye? Na, indulj lefelé a lépcsőn!


  Margit és a viháncoló Erzsébet már a lépcső alján jártak, utóbbi máris az üveg nyakát szorongatta.


  Valószínűleg fogalmuk sincs, hogy mi ütött belém, vagy arról, hogy többé nem mulatozhatnak velem az Arany Bárányban. Már réges-régen döntöttek a fejem fölött.


  –Más országban feleség lesz magából, nem pedig különc.


  –Elfelejtette megkérdezni, hogy én mit akarok!


  –Iszol vagy sem?


  –Miféle löttyöt hoztál?


  Máris zúgott a fejem.


  –Kávéba kevertem a konyakot – hajtotta le fejét Boglárka, de a vak is láthatta, hogy egy percig sem bánta bűnös tettét. Így az este folyamán most először elmosolyodtam. Csakhamar a nevetésem is előtört, amikor Margit magára locsolta tiltott italunk egyharmadát. Sárga ruháján sötét foltokban virított, s mi felváltva jártunk fel vízért, hogy kiszedjük belőle.


  –Hallod, ne dőlj már neki a pinceajtónak!


  Margit türelmetlenül húzta vissza magához Boglárkát, aki az ujjait figyelte a ruhája szegélyén.


  –Ne kezdd, kérlek! – nevetett fel Erzsébet.


  –Miről van szó? – hajoltam feléjük kíváncsian.


  Margit habozott, beszívta az ajkát, majd lassan beszédbe kezdett:


  –A nagybátyámnak van egy pincéje Pusztamagyaródon.


  –Az hol van?


  –Nem messze Nagykanizsa fele, Bak irányába. A legszebb falu a megyében, már hétszáz éve létezik. Völgy mélyén megbúvó gyöngyszem, de nem az a fontos – legyintett hirtelen Erzsébet. – Arról van szó, hogy az előző gazda leánya nyugtalanító körülmények között lelte halálát ott, abban a pincében – bökött fejével a mellettünk lévő felé. – Aztán az egyik arra járó asszony látni vélte őt a bejáratnál, miután… miután már nem élt.


  –Azt mondják, visszatért a lelke, mert nem talált békére.


  Hideg bizsergés szaladt végig a gerincemen. Boglárkára lestem megerősítésért, de ő csak hahotázott. Sértette fülemet a váratlan éles hang.


  –Ostobaság! Én már hallottam a történetet. Anasztázia, ne is törődj velük! Minden alkalommal, amikor a pincébe mennek, hagynak egy pohár bort a bolyongó léleknek!


  –Nevetsz, mert nem láttad kiürülni a nemrégiben még teli poharat! – méltatlankodott Margit riadt tekintettel.


  –Csak egy arra járó csavargó issza ki azt! – ágált Boglárka túl magas hangon. Beszéd közben előre-hátra billegett. – Te vagy a soros, Anasztázia! – fordult ezúttal felém a nedves-kávés ronggyal. – Feltűnő lenne, ha megint én mennék fel vízért.


  Elszántan bólogattam, hogy jelezzem: készen állok. Azonban amint az első lépcsőfokra tettem a lábamat, kettévált előttem a felfelé vezető út. Szorosan lehunytam és megdörzsöltem a szemeimet, majd a korlátba kapaszkodva továbbindultam.


  Szörnyen kimelegedtem, az arcom is biztosan kipirult. Hirtelen hűvös levegő csapott meg. Az ablak velem szemben az éjszakára ásított. Nem volt mellette senki.


  Nem bírtam elszakítani a tekintetemet a felosztott boltíves formáról.


  –Egészen összeszaladt a szemöldöke, kisasszony. Min gondolkodik?


  Dénessel találtam szembe magamat.


  Na, most megérzi rajtam az alkohol illatát! Vajon hogy állhat a hajam?


  Ujjai közé csípett egy tincset, és a nyakam ívéhez simította. Megrémített közvetlen mozdulata. Nem szeretem, ha hozzám érnek.


  De ő mégiscsak a főjegyző fia. A múltkor… a múltkori után ez igazán semmiség.


  Képtelen voltam felelni neki, miután eszembe jutott a legutóbbi találkozásom vele. Nagy, barna szemének átható pillantása az arcom és az ablak között cikázott.


  –Fázik, kedves? – tette fel a kérdést, de nem várta meg a választ, már oda is lépett, hogy becsukja.


  Amíg én tétlenkedtem, a barátai közelebb értek hozzánk.


  Nincsen sok időm! Döntenem kell, de hát már nem is figyel rám!


  –Indulhatunk? – húzta el az arisztokrata gróf Zichy Ferenc, miközben Stein Márton rájuk vigyorgott.


  Teremtőm, bánom is én!


  –Dénes, nem akar engem feleségül venni? – kiáltottam el magamat.


  De hát én nem is akarok házasodni!


  A lépcső alján elhalt a női kacarászás, a fiatal férfiakon viszont éppen kitörni látszott. Egy pillanatra szorosan összeszorítottam a szemeimet. Udvari Béla, az ügyvédünk fia köhögött, hogy elfojtsa nevetését. Dénes lassan felém fordult. Az arca szinte lángolt, a szemöldöke majdhogynem a haja ívéig szaladt. A kezemet a szám elé húztam. A fránya ital visszakívánkozott belőlem.


  Hiszen ostobaságot követek el!


  –Hiszen megcsókolt a minap! – ejtettem le a kezemet.


  Megtette! Akkor csak játszadozott?


  Béla szeme egészen kimeredt, Ferenc meghúzta Márton frakkját, hogy indulás, de közben fürdőzött a jókedvben.


  Most már mindegy.


  –Ha nem vesz el, engem elküldenek Zalaegerszegről!


  Minden indulat összegyűlt most bennem, a mellkasom hullámzott. Felé léptem, de már tudtam, hogy semmit sem fog mondani. Összepréselte ajkát. A többiek úriemberhez méltón hallgattak, mereven más irányba fordultak.


  Teremtőm, mekkora botrány lesz ebből!


  Dénes lassan elfordult tőlem. Követte barátait, és némán elsétált.

  –Ez botrány! Hogy nem sül le a képedről a bőr! A Szűzanya nevére, te oktondi fruska, lejárattál mindenki előtt! Megaláztad saját magadat, hát még engem! Mit mondanak majd a köreinkben? Hogy a lányom Boldogfának könyörög frigyért! Még csak ma este történt, de Stein már levelet küldött nekem a komornával!


  –Ha nem akarna elzavarni engem, apám, akkor nem járattam volna le magát! Hogyan képzeli, hogy olyan messze menjek?! Magát meg anyámat nem is látom soha többé? Micsoda badarság!


  A hangom minden szóval egyre hangosabb lett.


  –Könyörgöm, ne engedje meg neki!


  Ezúttal az anyám ruhájába kaptam bele, de az ő ridegsége sem kecsegtetett sok jóval.


  –Jó sorod lesz ott, meglásd! – simogatta meg a fejemet.


  –Jó sorom, persze!


  –Elég ebből! – lépett felém az apám, de anyám útját állta, s valamit suttogott neki.


  –Jól van! – visítottam. – Akkor megszomorodom majd egyedül Angliában!

  {1} Dr. Klein Ferenc (1875–1944) a modern, humánus pszichiátriai ellátás úttörő megteremtője volt a zalaegerszegi közkórházban. 1911-től kezdve kidolgozta az elmeosztály működési szabályzatát, amely a betegek emberi méltóságára és foglalkoztatására összpontosított.


  {2} Az Arany Bárány Hotel Zalaegerszeg legpatinásabb szállodája, amely már 130 éve nyújt minőségi vendéglátást a város szívében. Az eklektikus stílusú épület közvetlenül a belvárosban, a Mária Magdolna-plébániatemplommal szemben található.


  {3} Válicka-patakok: A Zalai-dombság jellegzetes ikervízfolyása, amelynek északi ága (Felső-Válicka) Zalaegerszegnél a Zalába, míg déli ága (Alsó-Válicka) Páka térségében a Cserta-patakba torkollik.

